Imtella' Ottubru 4, 2021 Fi Franza, Kummissjoni indipendenti sabet li mill-1950, il-Knisja Kattolika Franċiża kellha bejn 2,900 u 3,200 pedoflu li huma kemm qassisin kif ukoll lajċi membri tal-Knisja. Ġurnata qabel ma joħroġ rapport li għamlet il-Kummissjoni li investigat dan l-iskandlu, il-Kummissjoni qalet li kien hemm eluf ta' pedofli li ħadmu fi ħdan il-Knisja. Ir-riċerka damet għaddejja mas-sentejn u nofs u kienet tinvolvi riċerka fi ħdan il-Knisja, il-Qorti u arkivji tal-Pulizija. Il-Kummissjoni, li kienet magħmula minn 22 professjonisti legali, tobba, storiċi, soċjoloġisti u teologi, tkellmet ukoll ma' persuni li kienu xhieda ta' wħud mill-abbużi. Din il-Kummissjoni twaqqfet fl-2018 mill-Knisja Kattolika Franċiża stess wara li għadd ta' każijiet ta' pedofilija fi ħdanha ħasdu lid-dinja. Il-Papa Franġisku kien għadda miżura importanti li obbligat lil dawk li jafu b'xi abbuż sesswali fil-Knisja Kattolika jirrapportawh.